Talba għall-ħelsien mill-għedewwa Għall-mexxej tal-kor. Fuq "La teqridx." Miktam. Ta' David, meta Sawl bagħat in-nies jgħassulu f'daru biex joqtlu. Eħlisni mill-għedewwa, o Alla tiegħi , ħarisni minn dawk li jqumu għalija. Eħlisni minn dawk li jagħmlu l-ħażen, salvani min-nies qattiela. Għax huma jinħbew biex jonsbuli ħajti, nies qalila jinġemgħu kontrija; u dan, Mulej, bla tort u bla ħtija tiegħi. aGħalkemm jien bla ħtija, huma jiġru u jlestu għalija. aImma int, Mulej tal-eżerċti, Alla ta' Iżrael, bqum, ejja u ara b'għajnejk. bStenbaħ biex tħallas il-ġnus kollha; la tħennx għal min jagħmel il-ħażen bil-qerq. Jersqu kull filgħaxija, jinbħu bħal klieb, jiġġerrew 'l hawn u 'l hemm mal-belt. Arahom, kliemhom ibaqbaq fuq fommhom, kliem li jniggeż fuq xufftejhom. "Min se jismagħna?" huma jgħidu. Imma int, Mulej, tidħak bihom, il-ġnus kollha biċ-ċajt teħodhom. Qawwa tiegħi, jiena lilek nistenna, għax inti, Alla, fortizza tiegħi. Alla tiegħi, imħabba tiegħi, jiġi jilqagħni; jurini Alla l-għedewwa tiegħi mirbuħa. Eqridhom, o Alla, biex ma jinsiekx il-poplu tiegħi, ferrixhom u xejjinhom bil-qawwa tiegħek; int, Sidi, it-tarka tagħna! Għal dnub fommhom u għal kliem xufftejhom jinqabdu fi kburithom; għall-kliem ta' saħta u ta' gideb jinsteħtu. Temmhom b'qilltek, temmhom biex ma jkunux iżjed, biex kulħadd jagħraf li Alla jaħkem fuq Ġakobb sa trufijiet l-art. Jersqu kull filgħaxija, jinbħu bħal klieb, jiġġerrew 'l hawn u 'l hemm mal-belt. Jiġġerrew u jimirħu biex isibu x'jieklu; u jekk ma jixbgħux, tismagħhom jinbħu. Iżda jien ngħanni lill-qawwa tiegħek; ngħanni ferħan filgħodu fit-tjieba tiegħek għax int sirt fortizza għalija, kenn tiegħi f'jum id-dwejjaq. Qawwa tiegħi, lilek ferħan ngħanni; għax inti, Alla, fortizza tiegħi, Alla tiegħi, imħabba tiegħi!